作者:劉弇
標題:金明春・金明池
內容:寶曆延洪，昌辰開泰，崧嶽儲靈特異。賢才並、□時間出，盡一一驚人絕藝。捧鄉書、氣格飄飄，似閬苑神仙，參差相繼。縱子墨文章，相如才調，驟覺雷聲平地。太守賓興當此際。正瑞靄寒輕，虛堂風細。舞腰旋、飛塵彷彿，歌管遞、清聲嘹唳。況相將、桂籍榮登，對酒面鱗紅，何妨沈醉。但管取明年，宮花重戴，共賞金明春意。